b'\n_START_ARTICLE_\nKaret\n_START_PARAGRAPH_\nKaret je dje\xc4\x8dja igra\xc4\x8dka u vidu prijevoznog sredstva. Karet je vozilo/igra\xc4\x8dka popularno u primorskoj i oto\xc4\x8dnoj Dalmaciji te Hercegovini. U svojoj pjesmi "Kaleto moja draga" legendarni splitski pjeva\xc4\x8d Toma Bebi\xc4\x87 opisao je i svoje iskustvo igre na ulici tj. kaleti voze\xc4\x87i "karet na balinjere". Zastupljen je i u predjelima oko Rijeke, a u Opatiji se za vrijeme poklada odr\xc5\xbeava utrka "Balinjerada", \xc4\x8dija su vozila nastala iz kareta.\n_START_SECTION_\nOpis\n_START_PARAGRAPH_\nSastoji se od drvene \xc5\xa1perplo\xc4\x8dne daske pravokutnog oblika koja slu\xc5\xbei kao sjedi\xc5\xa1te. Na nju su pri\xc4\x8dvr\xc5\xa1\xc4\x87ene nepokretna zadnja osovina i pokretna prednja osovina. Na zadnju su stavljena dva manja kugli\xc4\x8dna le\xc5\xbeaja van gabarita daske, a na prednju, na sredinu, jedan ve\xc4\x87i kugli\xc4\x8dni le\xc5\xbeaj koji se popularno nazivaju balinjerama. Osim toga, prednja osovina, onim dijelom van gabarita daske, slu\xc5\xbei kao upravlja\xc4\x8d. To je omogu\xc4\x87eno njenim sredi\xc5\xa1njim spojem s prednjim dijelom daske. Radi ve\xc4\x87eg prednjeg le\xc5\xbeaja, prednji dio kareta je uzdignutiji u odnosu na zadnji. Igranje se sastoji od spu\xc5\xa1tanja niz nagib, uglavnom asfaltne podloge. U posljednjem slu\xc4\x8daju kori\xc5\xa1tenje proizvodi karakteristi\xc4\x8dan zvuk zujanja, dijelimi\xc4\x8dno nalik buci automobila.'